钦定古今图书集成/理学汇编/学行典/第078卷 > 明敖英慎言集训 > 《戒召祸之言》
## 钦定古今图书集成/理学汇编/学行典/第078卷 > 明敖英慎言集训 > 《戒召祸之言》

司马温公曰：“君子囊括不言，以避小人之祸。”

朱子曰：“《口铭》云：‘病从口入，祸从口出’，此语最好。”
节斋蔡氏曰：“人之招祸，惟言为甚，故言所当节也。”
建安丘氏曰：“口舌乃一身之门户，一语不谨，则殃祸
立至。”

中溪张氏曰：“言语不慎则招祸。”

尹氏曰：“言有时而不敢尽，以避祸也。”

吴文正公曰：“一言或至于丧邦，其小者或以招祸，或
以败事。”

双峰饶氏曰：“孔子谓南容邦无道，免于刑戮”，只是不
以轻言取祸。若当言而言，虽箕子之囚，比干之死，岂
容苟免！

英曰：“取怨召祸二戒，宜与直言、恶言、尽言、妄言、讦言、谗言、漏言、讥评之言参看。”

或问：“怨与祸奚异？” 英曰：“怨者，怒蓄于彼也；祸者，害流于此也。怨其祸之根乎？祸其怨之形乎？其倚伏也，恒相须。谄谀卑屈之言，失之柔也；取怨召祸之言，失之刚也。”